**5- дәріс тақырыбы:**

**Ұлттық журналистика кеңістігіндегі сырашар (беседа) жанры**

**Дәрістің мақсаты:**

***Студенттерге сырашар (беседа) жанрының өзіндік ерекшелігін, оның сұхбат жанрынан айырмашылығын теориялық жағынан ұғындыру.***

Бұл баспасөз мәтіні туралы қазақ теоретиктері ауыз тұщытарлық еңбек бере алған жоқ. Тек филология ғылымдарының докторы, профессор М.К. Барманқұловтың сұхбат пен әңгіме дүкеннің айырмашылғы хақындағы бір ауыз пікірі бар. Сондықтан біз көбінесе өздеріңізге таныс Александр Алексеевич Тертычныйдың байламдарына иек артамыз.

 **Біздің профессор А.А. Тертычныйдың пікірлеріне қосарымыз төмендегідей:**

 Уақыт адамның еркіне бағынбайды. Оның өзіндік жүрісі бар. Біз уақыт талабына ілесеміз дейміз. Оның қазіргі, ХХІ ғасырдағы қадамы сылбыр емес. Бұл жерде біз уақыт ұғымына айналамыздағы жедел өзгерістерді сыйдырып отырмыз. Эволюция синонимі ретінде қабыл алып отырмыз. Адам да заманға бейімделуде. «Заманың түлкі болса, тазы боп шал», - демей ме қазақ. Ақпараттық технологиялар тіршілігімізге жылдам еніп жатыр, зерттеудің соны әдістері дүниеге келуде, жаңа кітаптар жазылуда. Біздің журналистикамыздың да бет-бейнесі өзгеруде. Осы күні кешеге дейін оқырман фактіге, оқиғаларға, кемістіктер мен жетістіктерге құлақ түретін. Елең ете қалатын. Бүгіндері жұртшылық көңілі осы оқиғаларға тікелей қатысы бар жасампаз адамға, тұлғаға ауып отыр. Оқырманға қазіргі таңда әркімнің емес, көпшілік сенетін, жұртшылық алдында шынайы беделі бар жандардың лебізі қымбат, олардың пікірлері, түсіндірмелері айрықша бағалы. Ал осы пікірлер мен түсіндірмелер оқырманға журналистиканың сұхбат және әңгіме-дүкен сияқты диалогтық жанрлары арқылы жеткізіледі.

 Әңгіме-дүкен құрған кезде тілшінің қолына не түседі? Соларды тізіп көрейік: а) факті мен мәдімет; ә) пікір; б) түсініктеме; в) болжам мен жорамал; г) әңгімелеушінің тілдік ерекшелігі; ғ) әңгімелеушінің сыртқы сипаты. Әңгіме-дүкеннің бойына осылар сыяды.

 Жоғарыда А.А. Тертычный айтқандай, сөйлесуші, пікірлесуші екі жақтың да терезесі тең. Реплика, пікір қақтығысы да сонда. Қазақ әдетте «сөзіңізің аузыңызда» деп, біреудің сөзін бөліп, өзінің дәл сол сәт ойына келіп қалған пікірін ақтара салады. Яғни әңгіме-дүкенге тұтқиыл, шұғыл келіп қалған ойлар жат емес. Әңгіме-дүкеннің бір шарты – осы.

 Енді әңгіме-дүкен жанрына қажетті мынадай сипаттарды атап өтейік:

**1. Әңгімелесушілер біліктілігі.** Әңгіме-дүкен жанры екі жақтан да жоғары дайындықты, эрудицияны, біліктілікті талап етеді. Журналист те, әңгімеге тартылған адам/адамдар ортаға салынған тақырыпты жете түсінуі, жақсы білулері керек, ол туралы тартымды пікір айтуға қарым-қабылеті жетулері керек. Сондықтан әңгіме-дүкенді жоспарлағанда, ана жақ та, мына жақ та жақсы білетін тақырыпты таңдап алған жөн.

**2. Тақырып көкейтестілігі.** Талқыланатын мәселе расында да көкейтесті болса, замана талабымен ұштасып жатса, ол сонда ғана аудитория назарын аударады, резонанс туғызады, қайтарымды байланысты үдетеді. Журналист сондықтан жұртшылық көкейінде жүрген проблемаларды, шешімін таппай жатқан күрделі мәселелерді ортаға салғаны абзал.

**3. Мақсат айқындығы.** Журналист мақсаты маяк іспеттес, әңгіме-дүкен барысын ол соған қарай бағдарлайды.

**4. Стратегия айқындығы.** Бұл арада стратегия мәнісіне келер болсақ, әңгіме-дүкен нәтижесінде алға қойылған мақсат орындалу керек, яғни әңгімелесушілер позициясы барынша ашылуы қажет. Ең алдымен әңгіме-дүкеннің сұлбасын, моделін алдын ала жасап алу да артықтық етпейді.

**5. Тактика икемділігі.** Мәдениетті қарым-қатынас қажет. Әгімелеушінің көрген-білгенін, шынайы пікірін суыртпақтап шығару үшін, оның позициясын анықтау үшін визавидің психологиялық ерекшеліктерін тап баса білген жөн.

**6. Жүйелі қисын.** Қисынды құрылған жанрлық мәтінде талқыланатын басты мәселе әңгіме-дүкен барысында өзгермейді.

**7. Жайылма лид-сұрақ.** Журналист ең алдымен оқырманды талқылатантын мәселемен таныстырады. Оны кіріспе десе де болады. Одан кейін барып әңгімеге тртылған адамға тікелей/астарлы сұрағын қояды (ол сұрақ пішіні болмаса да сауал есебінде жүреді, интонация арқылы тұспалданады).

**8. Журналист түсіндірмесі және публицистік шегініс.** Тақырыпты жақсы білетін журналист әңгімелеушінің жеткізе алмаған тұсын, бұлыңғырлау пікірін түсіндіріп, айқындап отырады. Кейде өткенге оралып, сондай тақырыптардың бұрын да көтерілгеніне қысқаша шолу жасайды.

**9. Журналист әңгімені қорытындылайды, дәстүрлі фразамен аяқтайды.** Талыланған мәселенің маңыздылығын қысқаша атап өтеді, проблема жайында өз ойлары мен пікірін, болжамын айтады. Сонысымен оқырманды белгілі бір жолға салады, ойға қалдырады.

**10. Әңгіме-дүкен барысында монистік (жеке) көзқарас емес, оркестрдегі сықылды полифониялық үн басымдау шығады.** Бірақ сол полилогтың арғы жағында көп болып іздеген ақиқаттың басы қылтияды.

**Бақылау сұрақтары:**

1. Жанрдың сырашар аталуының себебін түсіндіріп көріңіз,

2. Сырашар мен сұхбаттың айырмашылығы.

3. Сырашар жанрының объективтілігі туралы пікір қозғаңыз.

4. Сырашардың полифониялық үні хақында ой өрбітіңіз.

**Ұсынылар әдебиет:**

1. Тертычный А.А. Жанры периодической печати. – М.: Аспект Пресс, 2017.

2. Колесниченко А.В. Настольная книга журналиста. – М.: Аспект Пресс, 2015.